पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. नगर निगम चुनाव का रिजल्ट आने के बाद फिलहाल मेयर के नाम पर कवायद चल रही है, मगर इस माहौल में शहर की राजनीति में एक ऐसा बदलाव आया है जो कई मायनों में काफी महत्वपूर्ण है। निगम के इस चुनाव में भाजपा 22.65 वोटों के शेयर के साथ सबसे बड़ी पार्टी बनकर उभरी है। वहीं कांग्रेस के दोनों गुटों को मिले वोटों को जोड़ लें तब जाकर पार्टी भाजपा से बराबरी में खड़ी दिखती है। इनेलो को कुल वोटों का करीब 11 प्रतिशत हिस्सा मिला।
2009 के विधानसभा चुनाव से वोटों की इस हिस्सेदारी की तुलना करें तब भी भाजपा की स्थिति पहले से काफी मजबूत दिखाई देती है। इस हिसाब से इनेलो पहले से कमजोर हुई है। 2009 के विधानसभा चुनाव में इनेलो के सुरेश मित्तल 23.24 प्रतिशत वोटों के साथ तीसरे स्थान पर रहे थे। वहीं कांग्रेस के सामने सबसे बड़ी चुनौती गुटबंदी और सत्ता विरोधी रुझान को झेलने की होगी।
पिछली बार जीतने वाले विधायक बलबीर पाल शाह भले ही अपने सात प्रत्याशी जिताने में कामयाब रहे मगर वह भी पार्टी के भीतर से मिल रही चुनौती को कम नहीं आंक सकते। यह स्थिति तब है जबकि नगर निगम के नए परिसीमन में आठ सीटें विधानसभा के लिहाज से पानीपत देहात में हैं।
पिछले विधानसभा चुनाव में शहर सीट पर 94,455 वोट पड़े थे। इनमें से 38.42 प्रतिशत वोट वर्तमान विधायक बलबीर पाल शाह को मिले थे। वहीं देहात सीट पर पड़े कुल 96,030 वोटों में से कांग्रेस की प्रसन्नी देवी को सिर्फ 12.5 प्रतिशत वोट मिले थे। वहीं भाजपा के सुरेंद्र अहलावत 6.03 प्रतिशत हिस्सा ले सके। वह सातवें स्थान पर रहे। इस सीट पर इनेलो की बिमला कादियान को 17.84 प्रतिशत वोट मिले। वहीं निर्दलीय ओपी जैन एक चौथाई वोटों लेकर जीत गए। फिलहाल औपचारिक रूप से जैन कांग्रेसी पाले में हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva zho_Hant eng_Latn